
	Πολιτισμός και Προοπτική

Η σημασία της στρατηγικής σε τέσσερις τομείς του πολιτισμού 

στο Σπίτι της Κύπρου

Τη Δευτέρα 9 Νοεμβρίου 2015, παρουσιάστηκε, στο Σπίτι της Κύπρου, το βιβλίο Πολιτισμός και Προοπτική - Η σημασία της στρατηγικής σε τέσσερις τομείς του πολιτισμού, που κυκλοφορεί από τις Εκδόσεις Καστανιώτη, σε επιμέλεια Σοφίας Αντωνιάδου, Ελένης Μαυραγάνη και Ιωάννη Πούλιου. Η εκδήλωση διοργανώθηκε από το Δ.Σ. του Συνδέσμου Υποτρόφων Ιδρύματος Α.Γ. Λεβέντη (Ελλάδας), με την υποστήριξη του Ιδρύματος Α. Γ. Λεβέντη.

Το  βιβλίο είναι ένα συλλογικό έργο στο οποίο οι συγγραφείς παρουσιάζουν τέσσερις διαστάσεις και θεματικές του πολιτισμού οι οποίες αποτελούν τα συγκριτικά πλεονεκτήματα της χώρας μας και μπορούν να συμβάλλουν καθοριστικά όχι μόνο στην αναπτυξιακή προοπτική της αλλά και στη βελτίωση ή ανασύσταση της εικόνας της στο εξωτερικό. Το ζητούμενο του βιβλίου είναι η επαναξιολόγηση του πολιτιστικού μας κεφαλαίου και οι τρόποι προσέγγισης του πολιτισμού τόσο στην άσκηση της δημόσιας πολιτικής όσο και στο πλαίσιο της ιδιωτικής πρωτοβουλίας. Οι τέσσερις θεματικές ενότητες που παρουσιάζονται στον τόμο είναι: Εταιρική κοινωνική ευθύνη και σύγχρονος πολιτισμός, Πολιτισμός και εξωτερική πολιτική, Πόσο κράτος και πόσο ιδιώτες στην αξιοποίηση της πολιτιστικής μας κληρονομιάς; και Πολιτισμός και τουρισμός.

Μετά το καλωσόρισμα της Μορφωτικού Συμβούλου κ. Μαρίας Παναγίδου και τον χαιρετισμό της Προέδρου του Συνδέσμου Υποτρόφων Ιδρύματος Αναστασίου Γ. Λεβέντη (Ελλάδας), κ. Σοφία Αντωνιάδου, για τον πολιτισμό και την πολιτική συζήτησαν ο ομότιμος καθηγητής Αρχιτεκτονικής στο Αριστοτέλειο Πανεπιστήμιο Θεσσαλονίκης κ. Πέτρος Μαρτινίδης, η βουλευτής Ν.Δ., πρώην υπουργός κ. Ντόρα Μπακογιάννη, ο συγγραφέας, πρώην βουλευτής κ. Πέτρος Τατσόπουλος και ο συγγραφέας κ. Χρήστος Λάζος.
Κατά τη διάρκεια της συζήτησης οι συμμετέχοντες ανέπτυξαν τις απόψεις τους σχετικά με τις προοπτικές του πολιτισμού σε διάφορους τομείς. Στο πλαίσιο του διαλόγου οι ομιλητές συμφώνησαν ότι ο πολιτισμός και το πολιτισμικό μας κεφάλαιο, ιδίως στη σημερινή δύσκολη συγκυρία, οικονομικής και κοινωνικής κρίσης, αλλά και κρίσης πολιτισμού και αξιών, όταν τόσο η Ελλάδα όσο και η Κύπρος βρίσκονται ενώπιον πρωτοφανών και δύσκολων προκλήσεων, είναι και πρέπει να αποτελεί αδιαπραγμάτευτο τεκμήριο της ύπαρξης και της αυτοεκτίμησής μας, αλλά και συγκριτικό πλεονέκτημα, πολύτιμο μέσο ανάπτυξης και προβολής των δύο χωρών.


Τον συντονισμό της συζήτησης είχε η δημοσιογράφος της εφημερίδας Η Καθημερινή κ. Τασούλα Επτακοίλη.


Στην εκδήλωση παρευρέθηκαν ο Πρέσβης της Κυπριακής Δημοκρατίας κ. Κυριάκος Κενεβέζος, ο Σύμβουλος της Πρεσβείας κ. Κύπρος Γιωργαλλής, ο πρώην Υπουργός και Πρόεδρος του σωματείου «Διάζωμα» κ. Σταύρος-Ιωάννης Μπένος, ο Αντιπρόεδρος της Ακαδημίας Αθηνών κ. Θανάσης Βαλτινός, η Διευθύντρια Υπεύθυνη Ελληνικών Προγραμμάτων & Δημοσίων Σχέσεων Ιδρύματος Α. Γ. Λεβέντη κ. Μυρτώ Χατζάκη, η Διευθύντρια του Αρχαιολογικού Μουσείου Θεσσαλονίκης κ. Πολυξένη Αδάμ-Βελένη και πολλοί άνθρωποι των Γραμμάτων των Τεχνών.

